Difor vedtok dei fire ekstra punkt då dei skulle ta dei dårlege tala for mars til etterretning under styremøtet i går. Dei vil sikra seg tettare kontroll med økonomien. 4,1 millionar i minus for mars månad, og 5,8 millionar totalt til no i år, er faretrugande tal. Dette er resultatet, og tiltakspakken med fire prosent kutt ved alle klinikkar er sett i verk. Stillingsstopp er i gang. Fungerande direktør Kari Ugland har tru på at tiltakspakken vil retta opp underskotet, men i styrerommet er det ikkje alle som har tru på at minus - minus verkeleg blir pluss.
- Eg er optimist av natur, men no er eg uroleg, sa nestleiar Kjell Arvid Svendsen. Han viste til store klinikkar som har ein million i minus på løn kvar månad.
Fleire i styret gav uttrykk for same skepsis. Også Helge Bryne i Helse Vest. Han minna om at eit helseføretak ikkje kan gå konkurs etter lova. Han foreslo revidert budsjett til orientering til møtet i mai. Forslaget gjekk gjennom, saman med fleire punkt som sikrar styret meir oversikt over økonomien i føretaket. Styremedlemmene set pris på at Helse Fonna har fått eit økonomisystem som viser kor pengane blir av - heilt ned på personnivå. Dermed er det råd å sjå nøyaktig kvar overtidstimane tek vegen.
No får me i alle fall lokalisert kvar problemet er, og kan få sett i gang tiltak og få gjort noko med det, sa Anne Margrethe Haukås.
Økonomidirektør Helge Jørgensen gjekk gjennom årsrekneskapen for 2007. Han opplyste at underskotet på 197 millionar kroner i minus som er opplyst i årsrekneskapen og gjengjeven i media ikkje er korrekt fordi 94 millionar av dette er er korreksjonar i høve pensjonskostnader.
Rett resultat er difor 103 millionar kroner. Og så minna han om at Helse Fonna hadde lov av eigar til å ha ein minus på 38 millionar i 2007.
Midt oppi all økonomisk elende, fekk folk i Sauda ja til oppstart av tre medisinske senger i bygda si. Styret vedtok torsdag at det skal verta starta opp i september i år. Saudabuane har protestert og stilt opp jamt og trutt og kjempa for å få det Helse Fonna har lova dei for lenge sidan, nemleg Sauda Distriktsmedisinske Senter. Det viser at det nyttar å kjempa sjølv når millionar lyser raudt i minus.